
NACRT ZAKONODAVNE REZOLUCIJE EUROPSKOG PARLAMENTA
o Prijedlogu odluke Vijeća o potpisivanju, u ime Europske unije, Sporazuma između Europske unije i Kraljevine Norveške o dodatnim pravilima za Instrument za financijsku potporu u području upravljanja granicama i vizne politike, u okviru Fonda za integrirano upravljanje granicama, za razdoblje od 2021. do 2027.
(12129/2023 – C9‑0002/2023 – 2023/0224(NLE))
(Suglasnost)
Europski parlament,
–	uzimajući u obzir Nacrt odluke Vijeća (12129/2023),
–	uzimajući u obzir Nacrt sporazuma između Europske unije i Kraljevine Norveške o dodatnim pravilima za Instrument za financijsku potporu u području upravljanja granicama i vizne politike, u okviru Fonda za integrirano upravljanje granicama, za razdoblje od 2021. do 2027. (12128/2023),
–	uzimajući u obzir zahtjev Vijeća za davanje suglasnosti u skladu s člankom 77. stavkom 2., člankom 218. stavkom 6. drugim podstavkom točkom (a) i člankom 218. stavkom 7. Ugovora o funkcioniranju Europske unije (C9‑0002/2023),
–	uzimajući u obzir članak 105. stavke 1. i 4. te članak 114. stavak 7. Poslovnika,
[bookmark: DocEPLastPosition]–	uzimajući u obzir preporuku Odbora za građanske slobode, pravosuđe i unutarnje poslove (A9‑0000/2024),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Kraljevine Norveške.

Instrument za financijsku potporu u području upravljanja granicama i vizne politike, u okviru Fonda za integrirano upravljanje granicama, poseban je instrument u kontekstu schengenske pravne stečevine osmišljen za osiguravanje snažnog i učinkovitog europskog integriranog upravljanja granicama na vanjskim granicama. Njime se olakšavaju odobreni prelasci granica uz istodobno sprečavanje i otkrivanje nezakonitog useljavanja i prekograničnog kriminala, čime se štiti schengensko područje, u skladu s obvezama država članica i pridruženih zemalja u pogledu temeljnih prava, te se podupire ujednačena provedba i modernizacija zajedničke vizne politike, a time se doprinosi jamčenju visoke razine sigurnosti u državama članicama i pridruženim zemljama.

Izvjestitelj također smatra da bi se, s obzirom na specifičnu prirodu schengenske pravne stečevine i važnost njezine ujednačene primjene za cjelovitost schengenskog područja, sva pravila o upravljanju programima za Norvešku trebala primjenjivati na isti način kao za države članice. Time se osigurava visoka i ujednačena razina nadzora na vanjskim granicama.

Sporazumom se uvode posebni mehanizmi za brzu prilagodbu sporazumu s Norveškom u slučaju promjena u ključnom zakonodavstvu Unije relevantnom za provedbu, uključujući Financijsku uredbu i Uredbu o zajedničkim odredbama. Sporazumom se također osigurava da se pri preispitivanju BMVI-ja sredinom provedbenog razdoblja uzme u obzir odgođeno sudjelovanje zemalja pridruženih Schengenu. Također sadržava odredbu o europskom sustavu za informacije o putovanjima i odobravanje putovanja (ETIAS). 

Kad je riječ o proračunskim i financijskim kontrolama, države članice podliježu horizontalnim obvezama (npr. nadležnost Revizorskog suda i Europskog ureda za borbu protiv prijevara (OLAF), EPPO-a i Komisije) koje proizlaze izravno iz Ugovora ili iz sekundarnog zakonodavstva Unije, uključujući Uredbu o zajedničkim odredbama kako je prethodno navedeno. Te se obveze ipso facto primjenjuju na države članice i stoga nisu navedene u Uredbi o BMVI-ju. Stoga je te obveze potrebno proširiti na Norvešku sporazumom na koji se ovaj Prijedlog odnosi.

Kao zaključak, izvjestitelj smatra da je primjereno sklopiti Sporazum kojim se utvrđuju dodatna pravila potrebna za sudjelovanje Kraljevine Norveške u Instrumentu za financijsku potporu području upravljanja granicama i vizne politike („BMVI”), u okviru Fonda za integrirano upravljanje granicama, za programsko razdoblje od 2021. do 2027. u skladu s člankom 7. stavkom 6. Uredbe (EU) 2021/1148 („Uredba o BMVI-ju”).

S obzirom na navedeno izvjestitelj preporučuje da Parlament da suglasnost za Prijedlog odluke Vijeća i naloži predsjednici da stajalište Europskog parlamenta proslijedi Vijeću, Komisiji te vladama i parlamentima država članica.

